Mótun menningarstefnu í Borgarbyggð rædd í kvöld Menningarnefnd Borgarbyggðar vinnur nú að mótun menningarstefnu fyrir sveitarfélagið og er verkið langt komið . Nefndin hefur notið aðstoðar ýmissa aðila í héraði í þessari vinnu . Meðal annars hafa verið haldnir vinnufundir með íbúum og forstöðumönnum menningarstofnana auk þess sem mikil umræða hefur farið fram á nefndarfundum . Á fundi nefndarinnar 8. ágúst sl. lágu loks fyrir drög að stefnunni og hafa þau nú verið send fjölmörgum aðilum til umsagnar . Í kvöld , fimmtudaginn 23. ágúst verður svo haldinn kynningarfundur fyrir íbúa sveitarfélagsins í Safnahúsi Borgarfjarðar kl. 20 . Þar gefst fólki tækifæri á að koma með athugasemdir og tillögur sem nýtast við gerð lokaútgáfu stefnunnar . Menningarnefnd tekur síðan stefnuna fyrir á fundi í byrjun september og afgreiðir hana að teknu tilliti til athugasemda sem borist hafa . Í menningarstefnu eru tilgreind meginmarkmið á menningarsviði auk þess sem fjallað er sérstaklega um leiðir til framfara á ýmsum sviðum menningar . Þar má nefna ritmenningu , leiklist , varðveislu minja - og sögustaða , danslist , safnastarfsemi , sjónlist , viðburðamenningu og tónlist . Sérstaklega er kveðið á um það í menningarstefnu Borgarbyggðar að menningarnefnd skuli ár hvert endurskoða stefnuna á fyrsta haustfundi sínum . Nefndarmenn eru Sigríður Björk Jónsdóttir formaður , Jónína Erna Arnardóttir , Magnús Þorgrímsson , Þorvaldur Jónsson og Þórvör Embla Guðmundsdóttir . Starfsmaður nefndarinnar er Guðrún Jónsdóttir , menningarfulltrúi .